Христо Смирненски
Розов трън в сърцето

chitanka.info

Тя — засмяна и игрива,

тя — вежлива и добра,

от градинката си малка

бели рози ми набра.

И кат палава принцеса

в своя снежен маркизет

грациозно завърте се

и поднесе ми букет.

Но веднага пребледняла

сви рубинени уста:

— Ах, убола съм ви пръста —

тихичко продума тя.

— Колко, колко съм неловка!

Много те боли, нали?

— Не, госпожице красива,

пръста никак не боли!

— Да, но виждам кръв по него,

малко светло колелце.

— Не, кръвта не е от пръста,

а от моето сърце.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.